Antonius Augustinus
Antonius Augustinus Res apud Vicidata repertae: Nativitas: 26 Februarii 1517; Caesaraugusta Obitus: 31 Maii 1586; Tarraco Patria: Corona Aragoniae, Hispania Familia Genitores: Antoni Agustí y Siscar; Insignia heraldica Antonius Augustinus (Hispanice Antonio Agustin ; natus Caesaraugustae die 26 februarii 1517 - mortuus Tarracone die 31 maii 1586) fuit episcopus Ilerdensis atque ab anno 1576 archiepiscopus Tarraconensis. Ob eruditionem clarus erat : in primis iurisconsultus fuit in iure canonico (auditor in Rota Romana per decem annos fuit) et in iure Romano peritisimus, qui nobis egregiam editionem Decretalium pontificalium reliquit. Ut qui discipulus Andreae Alciati fuerat, humanistarum doctrinam iuris sequebatur, qui omissis additamentis et commentariis mediaevalibus ad fontes antiquos redire volebant, veri iuris Romani restituendi causa : itaque Augustinus saepe philologicam methodum iurisprudentiae adhibuit. Numismatista et antiquarius quoque fuit qui numismata et cetera realia antiqua magno sumptu studioque colligebat atque explanare conabatur. Liber Hispanice compositus et anno post mortem eius (1587) in lucem editus, Dialogos de medallas... inscriptus, optima e toto sedecimo saeculo dissertatio de antiqua re nummaria habetur. Bis eodem anno (1592) in linguam Italianam diverse conversus est atque postea pater Iesuita Andreas Schottus eum Latine interpretatus est. Quae interpretatio saepissime usque in octavum decimum saeculum reedita est. Ante ipsos dialogos A. Schott vitam Antonii Augustini posuit e funebri oratione ductam quam ipse mortuo amico habuerat.